Check-in: Hotel Lancaster โรงแรมในปารีสที่คล้ายใช้ชีวิตในพิพิธภัณฑ์ศิลปะ
 การเลือกที่พักในปารีสเป็นเรื่องสำคัญพอๆ กับการจัดลิสต์ท่องเที่ยวในแต่ละวัน เพราะอย่างที่รู้กันดีว่าสถานที่ที่ควรไปในปารีสมีมากมาย ทั้งแบบที่เป็นสถานที่พื้นฐานควรไปเยี่ยมเยือนอย่าง มหาวิหารโนตเรอดาม (Notre Dame) หอไอเฟล (Eiffel Tower) ประตูชัย (Arc de triomphe de lÉtoile) พระราชวังแวร์ซายส์ (Château de Versailles) พิพิธภัณฑ์ลูฟวร์ (Louvre Museum) ฯลฯ และสถานที่ขนาดย่อมลงมาแต่นักท่องเที่ยวไม่เยอะเท่า ที่เพิ่มดีกรีการท่องเที่ยวใกล้เคียงคนปารีเซียง อย่าง ศูนย์ศิลปะและวัฒนธรรมแห่งชาติจอร์จ ปอมปิดู (Georges Pompidou Centre) พิพิธภัณฑ์น้ำหอม (Musée du Parfum) หรือเลือกปิกนิกตามสวนสาธารณะสวยๆ ของเมือง เมื่อเราไม่ได้เป็นเจ้าของเวลาตลอดกาล การเลือกที่พักให้คล้ายกับว่าตลอดทั้งวันเราหลอมละลายกลายเป็นคนในดินแดนนั้นก็ช่วยได้มากในการซึมซับงานศิลปะทุกรายละเอียดของตึกอาคาร ราวกับพักแรมอยู่ในพิพิธภัณฑ์ศิลปะของปารีส เราเลือก Hotel Lancaster โรงแรมในเครือ The Leading Hotels of the World ที่คงความดั้งเดิมของสถาปัตยกรรมเก่าแก่และของตกแต่งในยุคพระเจ้าหลุยส์ที่ 15-16 ทั้งยังปรับเปลี่ยนให้ภายในห้องพักทันสมัย สะดวกสบาย ตอบรับวิถีชีวิตในยุคดิจิทัลได้อย่างไม่ขัดเขินThe Mood Hotel Lancaster อยู่ห่างจากถนนช้อปปิ้งระดับโลกอย่าง Champs-Elysees เพียงแค่ร้อยเมตร แต่กลับเงียบสงบคล้ายหลุดไปอยู่อีกย่าน เพียงแค่เดินเข้าไปในโถงทางเข้า ก็จะเห็นทางเข้าโล่งๆ เพดานสูง ซึ่งตามประวัติความเป็นมา แต่ก่อนบริเวณนี้เคยใช้เป็นทางเข้าสำหรับรถม้าเพื่อมาจอดส่งคนตรงประตู ลึกเข้าไปมองเห็นสวนที่ตอนนี้เปิดเป็นบริเวณนั่งทานอาหารเอาต์ดอร์ของโรงแรม ตัวโรงแรมเป็นอาคารเก่าตั้งแต่ปี 1889 เจ้าของคือ Santiago Drake del Castillo ชายชาวสเปนในตระกูลร่ำรวย เขาได้ซื้อที่ดินบริเวณนี้เพื่อสร้างแมนชั่นส่วนตัว ต่อมาในปี 1925 ทายาทของเขาก็ได้ขายต่อให้กับ Emile Wolf นักการโรงแรมชาวสวิตเซอร์แลนด์ เขาได้ทำการเปลี่ยนแปลงแมนชั่น 4 ชั้นหลังนี้ให้กลายเป็นโรงแรม 8 ชั้น Hotel Lancaster เปิดทำการครั้งแรกในปี 1930 หลังจากที่ Emile Wolf ทุ่มเทเลือกสรรเฟอร์นิเจอร์ รวมถึงของตกแต่ง งานจิตรกรรม แชนเดอเลีย ในแบบศิลปะยุคพระเจ้าหลุยส์ที่ 15-16 ด้วยตัวเอง และที่สำคัญมีการประดับภาพวาดชิ้นเอกของ Boris Pastoukhoff จิตรกรชาวรัสเซียที่แขวนอยู่ทั่วโรงแรมมากกว่า 80 ภาพ การเดินชมภาพไล่ตั้งแต่ล็อบบี้ขึ้นไปจนถึงห้องพักก็ได้บรรยากาศคล้ายเดินอยู่ในพิพิธภัณฑ์ที่แสนรื่นรมย์The Bites ส่วนของห้องอาหาร ตกแต่งโดยได้แรงบันดาลใจจาก โคโค่ ชาแนล (Coco Chanel) และดอกคามิลเลีย อันเป็นดอกไม้ที่เธอโปรดปราน สวนขนาดกะทัดรัดก็เป็นการรวมพันธุ์ไม้จาก 5 ทวีปทั่วโลกมาปลูกไว้ สร้างความรู้สึกคล้ายสวนจากเขตร้อน และถ้าจบด้วยดินเนอร์มื้อค่ำที่โรงแรม La Table du Lancaster ซึ่งได้รับมิชลินหนึ่งดาว ก็น่าจะเติมเต็มค่ำคืนในปารีสได้เต็มอิ่ม แบบเดียวกับที่แขกพิเศษของโรงแรมเคยประทับใจมาแล้ว แขกพิเศษที่เลือกพักที่ Hotel Lancaster เช่น Jane Fonda Emma Thompson Pedro Almodovar Grace Kelly David Lynch และเซเลบริตี้นักร้อง-นักแสดงชาวเยอรมันอย่าง Marlene Dietrich ก็เคยเข้าพักที่นี่ในช่วง 1930 นานถึง 3 ปี จนห้องสวีท 401 ที่เคยพักในปัจจุบันตั้งชื่อตามเธอว่า The Marlene Suite และยังคงการตกแต่งตามรสนิยมของ Marlene Dietrich เอาไว้ ห้องพักสำคัญอีกห้องคือ The Pastoukhoff Suite ตั้งชื่อตามจิตรกรชาวรัสเซียที่ใช้ชีวิตอยู่ในโรงแรมระยะหนึ่ง และได้วาดภาพไว้แทนค่าห้อง และห้องพักที่วิวดีเอาเรื่องคือ Emile Wolf Suite ซึ่งตั้งชื่อตามผู้ก่อตั้งโรงแรม ห้องนี้อยู่ชั้น 8 และมองเห็นวิวของหอไอเฟลได้จากที่นี่The Room ถึงจะมี 46 ห้องพัก 11 ห้องสูท แต่ที่นี่มักจะถูกจองเต็มอยู่ตลอดโดยเฉพาะช่วงไฮซีซัน เพราะด้วยเรื่องราวที่กลมกลืนประวัติศาสตร์เข้ากับการออกแบบ ทั้งยังเต็มไปด้วยสิ่งอำนวยความสะดวกครบถ้วน จนทำให้การพักผ่อนระหว่างการเดินทางมีอะไรที่มากกว่าการเป็นโรงแรม Dont Miss ฟิตเนสสำหรับออกกำลังกายขนาดกะทัดรัดของโรงแรมอยู่บนชั้นดาดฟ้า ถึงจะจิ๋วแต่แจ๋ว เพราะมีครบทั้งซาวน่าและอุปกรณ์ออกกำลังกายต่างๆ ที่ชอบมากคือลู่วิ่งที่วางอยู่บริเวณเพดานและผนังกรุกระจก วิ่งไปมองเห็นวิวปารีสไปด้วยOur FavouritesHotel LancasterAddress: 7 rue de Berri Champs-Elysées 75008 Paris FranceContact: +33(0)1 40 76 40 76Website: www.hotel-lancaster.comFacebook: www.facebook.com/HotelLancasterParisMap:
Hotel Lancaster โรงแรมในเครือ The Leading Hotels of the World ที่คงความดั้งเดิมของสถาปัตยกรรมเก่าแก่ และของตกแต่งในยุคพระเจ้าหลุยส์ที่ 15-16 ทั้งยังปรับเปลี่ยนให้ภายในห้องพักทันสมัย สะดวกสบาย ตอบรับวิถีชีวิตในยุคดิจิทัลได้อย่างไม่ขัดเขินมีการประดับภาพวาดชิ้นเอกของ Boris Pastoukhoff จิตรกรชาวรัสเซียที่แขวนอยู่ทั่วโรงแรมมากกว่า 80 ภาพ การเดินชมภาพไล่ตั้งแต่ล็อบบี้ขึ้นไปจนถึงห้องพัก ก็ได้บรรยากาศคล้ายเดินอยู่ในพิพิธภัณฑ์ที่แสนรื่นรมย์แขกพิเศษที่เลือกพักที่ Hotel Lancaster เช่น Jane Fonda Emma Thompson Pedro Almodovar Grace Kelly David Lynch และเซเลบริตี้นักร้อง-นักแสดงชาวเยอรมันอย่าง Marlene Dietrich ก็เคยเข้าพักที่นี่ในช่วง 1930 นานถึง 3 ปี จนห้องสวีท 401 ที่เคยพักในปัจจุบันตั้งชื่อตามเธอว่า The Marlene Suite